钦定古今图书集成/明伦汇编/氏族典/第267卷 > 王济
## 钦定古今图书集成/明伦汇编/氏族典/第267卷 > 王济

按《宋史王济传》：“济字巨川，其先真定人。祖卿，有词辨，
赵王镕召置幕府。镕政衰，卿惧祸，避地深州饶阳，遂
为县人。父恕，后唐时童子及第，开宝中知秀州。会盗
起，城陷，为盗所杀，将并害济。济伏柩号恸，贼义之，舍
去。济携父骨匿山谷间。既而官军大集，济脱身谒其
帅朱乙，陈讨贼之计。乙嘉之，遗以束帛，奏假驿置遣”
归，乃护丧还饶阳。雍熙中，上书自陈死事之孤，得试
学士院，补龙溪主簿，再调胙城尉，徙临河主簿。转运
使王嗣宗被诏举法官，以济名闻，迁光禄寺丞，改刑
部详覆官，通判镇州，就迁太子中舍。召判登闻鼓院，
拜监察御史，改盐铁判官，复为监察御史、通判河南
府。景德初，徙知河中府，召拜工部员外郎。三年，判司
农寺。四年，拜本曹郎中，出知杭州。大中祥符三年，徙
知洪州，卒。济颇涉经史，好读《左氏春秋》，性刚直，无所
畏避。子孝杰，国子博士。